ທາງ​ການ​ລາວ ໃຫ້ສຳ​ປະທານ​ທີ່​ດິນ ​ກວ້າງ​ 3 ​ແສນກວ່າ​ເຮັກຕາ​ ແກ່​ເອກະ​ຊົນ​ລາວ ​ແລະ​ຕ່າງ​ຊາດ
ສະພາ​ແຫ່ງ​ຊາດ​ລາວ ລາຍ​ງານ​ວ່າ ​ໃນ​ລະຍະ​ 3 ປີ​ມາ​ນີ້ ທາງສະພາ​ ​ໄດ້​ຮັບ​ການ​ຮ້ອງ​ຮຽນ​ ຈາກ​ປະຊາຊົນ​ລາວ​ ຈຳນວນຫຼາຍກວ່າ 5,000 ກໍລະນີ ກ່ຽວກັບທີ່ດິນ.
ທາງການລາວທັງໃນຂັ້ນສູນກາງແລະທ້ອງຖິ່ນໄດ້ອະນຸຍາດ ສຳປະທານທີ່ດິນໃຫ້ເອກະຊົນລາວ ແລະຕ່າງຊາດໄປແລ້ວ 1,281 ສັນຍາ ໂດຍມີເນື້ອທີ່ລວມກັນກວ້າງກວ່າ 3 ແສນ ເຮັກຕາໃນທົ່ວປະເທດ ກະຊວງຊັບພະຍາກອນທຳມະຊາດ ແລະສິ່ງແວດລ້ອມ ລາຍງານວ່າສະພາບການເຊົ່າຫຼື ສຳປະທານທີ່ດິນລັດເພື່ອດຳເນີນກິດຈະການຕ່າງໆຢູ່ໃນລາວ ເຊັ່ນໂຄງການດ້ານກະສິກຳ ແລະປ່າໄມ້ ໂຄງການກໍ່ສ້າງເຂື່ອນໄຟຟ້ານ້ຳຕົກ ໂຮງງານອຸດສາຫະກຳ ການບໍລິການທ່ອງທ່ຽວໄດ້ຂະຫຍາຍຕົວເພີ້ມຂຶ້ນຢ່າງຕໍ່ເນື່ອງ ໂດຍໃນປັດຈຸບັນນີ້ ທາງການລາວທັງໃນຂັ້ນສູນກາງ ແລະລະດັບທ້ອງຖິ່ນໄດ້ອະນຸຍາດສຳປະທານທີ່ດິນ ໃຫ້ແກ່ເອກະຊົນລາວແລະຕ່າງຊາດໄປແລ້ວ 1,281 ສັນຍາ ຊຶ່ງແບ່ງເປັນການອະນຸຍາດຈາກລະດັບສູນກາງຈຳນວນ 45 ສັນຍາໃນເນື້ອທີ່ 113,281 ເຮັກຕາ ສ່ວນຂັ້ນແຂວງອະນຸຍາດ 1,213 ສັນຍາ ໃນເນື້ອທີ່ 158,813 ເຮັກຕາ ແລະ ອີກ 23 ສັນ ຍາເປັນການສຳຫລວດ ເພື່ອພິຈາລະນາອອກໃບອະນຸຍາດ ໃນເນື້ອທີ່ກວ້າງກວ່າ 3 ໝື່ນ ເຮັກຕາໃນທົ່ວປະເທດ ແຕ່ຢ່າງໃດກໍຕາມ ຫ້ອງການສະພາແຫ່ງຊາດລາວ ລາຍງານ ວ່າໃນລະຍະກວ່າ 3 ປີມານີ້ ສະພາແຫ່ງຊາດ ໄດ້ຮັບການຮ້ອງ ຮຽນຈາກປະຊາຊົນລາວຈຳນວນຫຼາຍກວ່າ 5,000 ກໍລະນີຊຶ່ງ ສ່ວນໃຫຍ່ເປັນບັນຫາຂັດແຍ້ງກ່ຽວກັບສິດໃນການຖືຄອງທີ່ດິນ ແລະທີ່ຢູ່ອາໄສ ໂດຍມີທັງຄວາມຂັດແຍ້ງລະຫວ່າງພາກ ປະຊາ ຊົນດ້ວຍກັນ ຄວາມຂັດແຍ້ງລະຫວ່າງປະຊາຊົນກັບບໍລິສັດ ເອກະຊົນລາວ ແລະບໍລິສັດຕ່າງຊາດ ຕະຫລອດຈົນຂໍ້ຂັດແຍ້ງ ລະຫວ່າງປະຊາຊົນກັບລັດຖະບານລາວ ໂດຍສະເພາະແມ່ນໃນ 2 ກໍລະນີຫຼັງນີ້ ກໍຍັງເປັນບັນຫາທີ່ເກີດຂຶ້ນຢ່າງກວ້າງຂວາງທີ່ສຸດ ອີກດ້ວຍ ທັງນີ້ກໍເນື່ອງຈາກວ່າ ທາງການລາວທັງໃນຂັ້ນສູນກາງ ແລະທ້ອງຖິ່ນໄດ້ມີການໃຫ້ສຳປະ ທານສິດ ໃນການເຊົ່າທີ່ດິນລະຍະຍາວ ແກ່ບັນດາ ບໍລິສັດເອກະຊົນລາວ ແລະບໍລິສັດ ຕ່າງຊາດຢ່າງກວ້າງຂວາງນັ້ນ ໄດ້ໄປກວມເອົາທີ່ດິນທຳກິນ ແລະທີ່ຢູ່ອາໄສຂອງປະຊາ ຊົນລາວດ້ວຍ ເມື່ອປະກອບກັບການທີ່ປະຊາຊົນລາວສ່ວນໃຫຍ່ ກໍຍັງຄົງບໍ່ມີໃບຕາດິນ ເພື່ອຢັ້ງຢືນສິດໃນທີ່ດິນຂອງພວກຕົນດ້ວຍແລ້ວ ກໍກາຍເປັນຊ່ອງຫວ່າງໃຫ້ເກີດການ ຍາດແຍ່ງເອົາທີ່ດິນຂອງປະຊາຊົນ ໄປສົ່ງມອບໃຫ້ບໍລິສັດເອກະຊົນລາວ ແລະຕ່າງຊາດ ຢ່າງເປັນຂະບວນ ຈົນມີການຟ້ອງຮ້ອງເປັນຄະດີຄວາມກັນຢ່າງກວ້າງຂວາງ ດັ່ງເຈົ້າໜ້າທີ່ ຂັ້ນສູງ ໃນກະຊວງກະສິກຳປ່າໄມ້ ໄດ້ໃຫ້ການຢືນຢັນວ່າ: ພ້ອມກັນນີ້ເຈົ້າໜ້າທີ່ຂັ້ນສູງໃນກະຊວງກະສິກຳ ປ່າໄມ້ກໍເປີດເຜີຍວ່າການອອກໃບຕາດິນໃຫ້ປະຊາຊົນລາວທີ່ໄດ້ເລີ້ມລົງມືດຳເນີນການນັບຕັ້ງແຕ່ປີ 1997 ເປັນຕົ້ນມາຈົນເຖິງປັດຈຸບັນນີ້ນັບ ເປັນເວລາເຖິງ 16 ປີແລ້ວ ຫາກແຕ່ຄະນະຮັບຜິດຊອບກໍສາມາດອອກໃບຕາດິນໃຫ້ກັບປະຊາຊົນໄດ້ພຽງ 705,000 ຕອນ ຊຶ່ງຄິດເປັນ 30 ເປີເຊັນຂອງຈຳນວນຕອນທີ່ດິນທັງໝົດໃນທົ່ວປະເທດເທົ່ານັ້ນ ດ້ວຍເຫດນີ້ ຈຶ່ງຖືເປັນການດຳເນີນງານທີ່ຊັກຊ້າຢ່າງຍິ່ງ ເມື່ອທຽບກັບແຜນການທີ່ລັດຖະ ບານລາວໄດ້ວາງເປົ້າໝາຍ ທີ່ຈະອອກໃບຕາດິນໃຫ້ກັບປະຊາຊົນລາວໃຫ້ໄດ້ຢ່າງຄົບຖ້ວນພາຍໃນປີ 2020 ອີກດ້ວຍ